ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ମାଳଦ୍ୱୀପ ଗସ୍ତ ଅବସରରେ ପ୍ରଧାନମନ୍ତ୍ରୀ ଦେଇଥିବା ପ୍ରେସ ବିବୃତିର ମୂଳ ଲେଖା 
ନୂଆଦିଲ୍ଲୀ:
ମହାମହିମ, ମୋ ବନ୍ଧୁ ରାଷ୍ଟ୍ରପତି ସୋଲିହ,
ମହାଶୟା ଓ ମହାଶୟ,
ମୁଁ ଖୁସି ଯେ ମୋତେ ନିଜର ଦ୍ୱିତୀୟ କାର୍ଯ୍ୟକାଳର ପ୍ରଥମ ବିଦେଶ ଯାତ୍ରାରେ ଆପଣଙ୍କ ସୁନ୍ଦର ଦେଶ ମାଳଦ୍ୱୀପ ଗସ୍ତ କରିବାର ସୌଭାଗ୍ୟ ପ୍ରାପ୍ତ ହୋଇଛି । ଆହୁରି ଏକ ବଡ଼ ଖୁସିର ବିଷୟ ହେଉଛି ଆପଣଙ୍କ ଭଳି ଜଣେ ଭଲ ବନ୍ଧୁଙ୍କୁ ସାକ୍ଷାତ କରିବାର ସୁଯୋଗ ମିଳିଛି । ମୋ ଟିମ ଓ ମୋ ତରଫରୁ ମୁଁ ଆପଣମାନଙ୍କୁ ଏବଂ ମାଳଦ୍ୱୀପ ସରକାରଙ୍କୁ ଏହି ଅବସର ପାଇଁ ଏବଂ ଆପଣଙ୍କର ଅନନ୍ୟ ଆତିଥେୟତା ନିମନ୍ତେ ହାର୍ଦ୍ଦିକ କୃତଜ୍ଞତା ସହ ଧନ୍ୟବାଦ ଜଣାଉଛି । ଆମ ଦେଶଗୁଡ଼ିକ କିଛିଦିନ ତଳେ ଇଦ ପର୍ବକୁ ହର୍ଲୋଲ୍ଲାଷ ସହିତ ପାଳନ କରିଥିଲେ । ଏହି ଉତ୍ସବର ଆଲୋକ ଆମ ନାଗରିକମାନଙ୍କ ଜୀବନକୁ ସବୁବେଳେ ଚମକାଉ ଥାଉ, ଏହା ମୋର କାମନା ।
ମହାମହିମ,
ଆଜି ମୋତେ ମାଳଦ୍ୱୀପର ସର୍ବୋଚ୍ଚ ସମ୍ମାନ ଦ୍ୱାରା ସମ୍ମାନିତ କରାଯାଇ କେବଳ ମୋର ନୁହେଁ, ସମଗ୍ର ଭାରତକୁ ସମ୍ମାନିତ କରାଯାଇଛି । ଇଜ୍ଜୁଦିନଙ୍କ ବିଶିଷ୍ଟ ଶାସନର ଏହି ସମ୍ମାନ ମୋ ପାଇଁ ଖୁସି ଓ ଗର୍ବର ବିଷୟ । ଏହା କେବଳ ମୋ ପାଇଁ ସମ୍ମାନର ବିଷୟ ନୁହେଁ, ବରଂ ଉଭୟ ଦେଶ ମଧ୍ୟରେ ମିତ୍ରତା ଓ ଘନିଷ୍ଠ ସମ୍ବନ୍ଧ ଲାଗି ମଧ୍ୟ ସମ୍ମାନର କଥା । ମୁଁ ସମସ୍ତ ଭାରତୀୟଙ୍କ ତରଫରୁ ଏହାକୁ ବଡ଼ ବିନମ୍ରତା ଓ କୃତଜ୍ଞତା ସହିତ ସ୍ୱୀକାର କରୁଛି । ହଜାର ହଜାର ବର୍ଷ ଧରି ଆମର ଉଭୟ ଦେଶ ଭାରତ ମହାସାଗର ଲହରରେ ଘନିଷ୍ଠ ଐତିହାସିକ ଏବଂ ସାଂସ୍କୃତିକ ସମ୍ପର୍କରେ ବାନ୍ଧି ହୋଇଆସିଛନ୍ତି । ପ୍ରତିକୂଳ ସମୟରେ ମଧ୍ୟ ଏହି ଅତୁଟ ବନ୍ଧୁତା ମାର୍ଗଦର୍ଶକ ରହିଆସିଛି । ୧୯୮୮ ବେଳର ବାହ୍ୟ ଆକ୍ରମଣ ହେଉ, ଅଥବା ସୁନାମି ଭଳି ପ୍ରାକୃତିକ ବିପର୍ଯ୍ୟୟ, କିମ୍ବା ନିକଟରେ ହୋଇଥିବା ପାନୀୟ ଜଳାଭାବ । ଭାରତ ସବୁବେଳେ ମାଳଦ୍ୱୀପ ସହ ଛିଡ଼ା ହୋଇଛି ଏବଂ ସର୍ବଦା ପ୍ରଥମ ସହାୟତା ଲାଗି ଆଗେଇ ଆସିଛି ।
ବନ୍ଧୁଗଣ,
ଭାରତରେ ସଂସଦୀୟ ନିର୍ବାଚନ ଏବଂ ମାଳଦ୍ୱୀପରେ ରାଷ୍ଟ୍ରପତି ଓ ମଜଲିସ ନିର୍ବାଚନଗୁଡ଼ିକର ଜନାଦେଶରୁ ଏହା ସ୍ପଷ୍ଟ ହୋଇଛି ଯେ ଆମ ଉଭୟ ଦେଶର ଲୋକମାନେ ସ୍ଥିରତା ଓ ବିକାଶ ଚାହୁଁଛନ୍ତି । ଏଭଳି ସ୍ଥିତିରେ ଲୋକକୈନ୍ଦି୍ରକ ତଥା ସାମଗ୍ରିକ ବିକାଶ ଏବଂ ସୁଶାସନ ନିମନ୍ତେ ଆମର ଦାୟିତ୍ୱ ଆହୁରି ମହତ୍ତ୍ୱପୂର୍ଣ୍ଣ ହୋଇଯାଇଛି ।
ରାଷ୍ଟ୍ରପତି ସୋଲିହଙ୍କ ସହ ମୋର ଏବେ ବହୁତ ବିସ୍ତୃତ ତଥା ଉପଯୋଗୀ ଆଲୋଚନା ହୋଇଛି । ଆମେ ଆପୋସ ହିତର କ୍ଷେତ୍ରୀୟ ଓ ବୈଶ୍ୱିକ ପ୍ରସଙ୍ଗ ସହିତ ନିଜର ଦ୍ୱିପାକ୍ଷିକ ସହଯୋଗ ବାବଦରେ ବ୍ୟାପକ ସମୀକ୍ଷା କରିଛୁ । ଆମର ଭାଗୀଦାରିତାର ଭାବୀ ଦିଗକୁ ନେଇ ଆମର ପୂର୍ଣ୍ଣ ସହମତି ରହିଛି ।
ରାଷ୍ଟ୍ରପତି ସୋଲିହ, ଆପଣଙ୍କ ଦ୍ୱାରା ପଦ ଗ୍ରହଣ କରାଯିବା ପରେ ଦ୍ୱିପାକ୍ଷିକ ସହଯୋଗର ଗତି ଓ ଦିଗରେ ଉଲ୍ଲେଖନୀୟ ପରିବର୍ତ୍ତନ ଆସିଛି । ୨୦୧୮ ଡିସେମ୍ବରରେ ଆପଣଙ୍କ ଭାରତ ଗସ୍ତ ବେଳେ ନିଆଯାଇଥିବା ନିଷ୍ପତ୍ତିଗୁଡ଼ିକୁ ଠୋସ ତଥା ସମୟବଦ୍ଧ ଉପାୟରେ ଲାଗୁ କରାଯାଉଛି ।
ବନ୍ଧୁଗଣ,
ରାଷ୍ଟ୍ରପତି ସୋଲିହଙ୍କ ଭାରତ ଯାତ୍ରା ବେଳେ ଘୋଷିତ ୧.୪ ବିଲିୟନ ଡଲାରର ବିତ୍ତୀୟ ପ୍ୟାକେଜ ସହିତ ମାଳଦ୍ୱୀପର ତକ୍ରାଳ ଆର୍ଥିକ ଆବଶ୍ୟକତାଗୁଡ଼ିକୁ ପୂରା କରାଯାଇଛି । ଏଥିସହ ସୋସିଆଲ ଇମ୍ପାକ୍ଟର ଅନେକ ନୂଆ ପ୍ରକଳ୍ପ ଆରମ୍ଭ କରାଯାଇଛି । ଏବଂ ୮୦୦ ମିଲିୟନ ଡଲାରର ଋଣ ଜରିଆରେ ବିକାଶମୂଳକ କାର୍ଯ୍ୟଗୁଡ଼ିକର ନୂଆ ସୁଯୋଗ ବି ଉନ୍ମୁକ୍ତ ହୋଇଛି ।
ଭାରତ ଓ ମାଳଦ୍ୱୀପ ମଧ୍ୟରେ ବିକାଶ ଭାଗୀଦାରିତାକୁ ଆହୁରି ମଜଭୁତ କରିବା ପାଇଁ ଆମେ ସେହି ପ୍ରକଳ୍ପଗୁଡ଼ିକ ଉପରେ ଧ୍ୟାନ ଦେଇଛୁ, ଯାହା ମାଳଦ୍ୱୀପର ସାଧାରଣ ନାଗରିକଙ୍କୁ ଲାଭାନ୍ୱିତ କରୁଛି ।
ଆଜି ଆମର ଦ୍ୱିପାକ୍ଷିକ ସହଯୋଗ ମାଳଦ୍ୱୀପରେ ସ୍ୱାଭାବିକ ଜୀବନର ପ୍ରତ୍ୟେକ ଦିଗକୁ ସ୍ପର୍ଶ କରୁଛି ।
- ବିଭିନ୍ନ ଦ୍ୱୀପରେ ଜଳ ଓ ପରିମଳ ବ୍ୟବସ୍ଥା;
- କ୍ଷୁଦ୍ର ଓ ମଧ୍ୟମ ଉଦ୍ୟୋଗଗୁଡ଼ିକ ପାଇଁ ପର୍ଯ୍ୟାପ୍ତ ଅର୍ଥ;
-ବନ୍ଦରଗୁଡ଼ିକର ବିକାଶ;
- ସମ୍ମିଳନୀ ଓ କମୁ୍ୟନିଟି ସେଣ୍ଟରର ନିର୍ମାଣ;
-କ୍ରିକେଟ ଷ୍ଟାଡିୟମ ନିର୍ମାଣ;
-ଆପାତକାଳୀନ ଚିକିତ୍ସା ସେବା;
-ଆମ୍ବୁଲାନ୍ସ ସେବା;
-ତଟୀୟ ସୁରକ୍ଷାକୁ ସୁନିଶ୍ଚିତ କରିବା;
-ଆଉଟଡୋର ଫିଟନେସ ଉପକରଣ ବ୍ୟବସ୍ଥା;
-ଡ୍ରଗ ଡେଟକ୍ସ ସେଣ୍ଟର;
-ଷ୍ଟୁଡେଣ୍ଟ ଫେରି;
-କୃଷି ଓ ମତ୍ସ୍ୟଚାଷ;
-ଅକ୍ଷୟ ଶକ୍ତି ଓ ପର୍ଯ୍ୟଟନ;
ଭାରତୀୟ ସହଯୋଗର ଏଭଳି ଅନେକ ପ୍ରକଳ୍ପଗୁଡ଼ିକ ଦ୍ୱାରା ମାଳଦ୍ୱୀପର ଲୋକମାନଙ୍କୁ ସିଧାସଳଖ ଫାଇଦା ପହଞ୍ଚିଛି ।
ଆମେ ଅଡ୍ଡୁରେ ଐତିହାସିକ ଶୁକ୍ରବାର ମସଜିଦର ଭିତ୍ତିଭୂମିର ବିକାଶ ଏବଂ ସଂରକ୍ଷଣରେ ସହାୟତା କରିବା ପାଇଁ ମଧ୍ୟ ସହମତ ହୋଇଛୁ । ଉଭୟ ଦେଶର ନାଗରିକଙ୍କ ମଧ୍ୟରେ ସମ୍ପର୍କ ବଢ଼ାଇବା ଲାଗି ଆମେ ମାଳଦ୍ୱୀପରେ କୁଲହୁଧୁଫୁସି ଏବଂ ମାଲେ ଓ ଭାରତରେ କୋଚି ମଧ୍ୟରେ ଫେରି ସେବା ଆରମ୍ଭ କରିବା ଲାଗି ମଧ୍ୟ ସହମତି ପ୍ରକାଶ କରିଛୁ । ମାଳଦ୍ୱୀପରେ ରୁପେ କାର୍ଡ ଜାରି ହେବା ଦ୍ୱାରା ଭାରତୀୟ ପର୍ଯ୍ୟଟକଙ୍କ ସଂଖ୍ୟାରେ ବୃଦ୍ଧି ହେବ । ଖୁବଶୀଘ୍ର ଆମେ ଏହା ଉପରେ ପଦକ୍ଷେପ ନେବୁ । ଆମର ପ୍ରତିରକ୍ଷା ସହଯୋଗକୁ ମଜଭୁତ କରିବା ଲାଗି ମଧ୍ୟ ଆଲୋଚନା ହୋଇଛି । ଆଜି ଆମେ ମିଳିତ ଭବେ ମାଳଦ୍ୱୀପ ପ୍ରତିରକ୍ଷା ବଳର ସମଗ୍ର ପ୍ରଶିକ୍ଷଣ କେନ୍ଦ୍ର ଓ ତଟୀୟ ସର୍ଭେଲାନ୍ସର ରାଡାର ପ୍ରଣାଳୀର ଉଦଘାଟନ କରିଛୁ । ଏହାଦ୍ୱାରା ମାଳଦ୍ୱୀପର ସାମୁଦ୍ରିକ ସୁରକ୍ଷା ଆହୁରି ବଢ଼ିବ । ଭାରତ ମାଳଦ୍ୱୀପ ସହ ନିଜର ସମ୍ପର୍କକୁ ଅତ୍ୟଧିକ ଗୁରୁତ୍ୱ ପ୍ରଦାନ କରୁଛି । ଆମେ ପରସ୍ପର ସହ ନିବିଡ଼ ତଥା ମଜଭୁତ ଭାଗୀଦାରିତା ଚାହୁଁଛୁ । ଏକ ସମୃଦ୍ଧ, ଗଣତାନ୍ତ୍ରିକ ଏବଂ ଶାନ୍ତିପୂର୍ଣ୍ଣ ମାଳଦ୍ୱୀପ ସମଗ୍ର କ୍ଷେତ୍ର ପାଇଁ ମହତ୍ତ୍ୱପୂର୍ଣ୍ଣ ଅଟେ । ମୁଁ ଆଉଥରେ କହି ରଖୁଛି ଯେ ଭାରତ ସବୁବେଳେ ମାଳଦ୍ୱୀପର ଯଥାସମ୍ଭବ ସହାୟତା ଲାଗି ପ୍ରତିଶ୍ରୁତିବଦ୍ଧ । ମୁଁ ଆଉଥରେ ମହାମହିମ, ରାଷ୍ଟ୍ରପତି ଏବଂ ମାଳଦ୍ୱୀପର ଲୋକମାନଙ୍କୁ ସେମାନଙ୍କ ଉତ୍ସାହଜନକ ଆତିଥେୟତା ନିମନ୍ତେ ଧନ୍ୟବାଦ ଜଣାଉଛି । ଭାରତ-ମାଳଦ୍ୱୀପର ବନ୍ଧୁତା ସବୁବେଳେ ତିଷ୍ଠିରହୁ ।
ଦିବେ ରଜ୍ଜେ ଅୟେଗେ ରହମେତ୍ରେଖାନ ଅବଦାହ
ଧନ୍ୟବାଦ ।
SR
(Visitor Counter : 65